Diari Oficial de la Generalitat Valenciana


Sumari del DOGV 8350, del 30-07-2018 (2018/7427)

ORDRE 23/2018, de 16 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases reguladores per a la concessió de beques per a la realització de pràctiques professionals d'especialització en l'IVIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/07/16/23/dof/vci/html**

### Dades del document

Número de DOGV
:   8350

Data del DOGV
:   30-07-2018

Secció del DOGV
:   I. DISPOSICIONS GENERALS

Número del document
:   2018/7427


Data del document
:   16-07-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * legislació

ORDRE 23/2018, de 16 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'aproven les bases reguladores per a la concessió de beques per a la realització de pràctiques professionals d'especialització en l'IVIA. [2018/7427]  
ÍNDEX  
  
Preàmbul  
Capítol I. Objecte i requisits de les beques  
Article 1. Objecte de les beques  
Article 2. Persones beneficiàries  
Capítol II. Òrgans competents i procediment de concessió  
Article 3. Convocatòria  
Article 4. Ordenació i instrucció del procediment  
Article 5. Sol·licituds  
Article 6. Acreditació dels mèrits  
Article 7. Comissió avaluadora  
Article 8. Barem per a l'avaluació dels mèrits  
Article 9. Procés de selecció  
Article 10. Resolució i notificació  
Article 11. Concessió deserta  
Capítol III. Condicions de gaudi de les beques.  
Article 12. Durada de les beques  
Article 13. Obligacions i drets de les persones beneficiàries  
Article 14. Obligacions de l'òrgan concedent  
Article 15. Borses de reserva  
Article 16. Incompatibilitats  
Article 17. Quantia, comprovació, justificació i pagament de les beques  
Article 18. Renúncia  
Article 19. Reintegrament  
Disposicions addicionals  
Primera. Normativa d'aplicació  
Segona. No-incidència pressupostària  
Tercera. Protecció de dades  
Quarta. Facultats d'interpretació  
Disposició derogatòria  
Única. Derogació normativa  
Disposició final  
Única. Entrada en vigor  
  
  
PREÀMBUL  
  
L'Institut Valencià d'Investigacions Agràries, com a centre d'investigació científica de la Generalitat, en l'exercici de les funcions que li atribueix l'article 2.2 de la llei de creació, Llei 4/1991, de la Generalitat, de 13 de març, de creació com a entitat autònoma de la Generalitat Valenciana de l'Institut Valencià d'Investigacions Agràries (IVIA), desenvolupa programes orientats a la formació i especialització de persones amb titulació universitària superior amb la finalitat de facilitar l'adquisició de noves aptituds i l'especialització i perfeccionament curricular en l'àmbit propi de la investigació i la transferència de tecnologia al sector agroalimentari i ramader de la Comunitat Valenciana. A tal fi, la present ordre té com a finalitat l'aprovació de les bases reguladores destinades a la concessió de beques en l'IVIA.  
  
Aquestes actuacions podran desenvolupar-se i ser cofinançades a través del Fons Social Europeu.  
Les beques a concedir no estan subjectes a la política de competència de la Unió Europea en matèria d'ajudes públiques i, per tant, no necessiten la notificació a la Comissió Europea, perquè no compleixen els requisits de l'article 107.1 del Tractat de Funcionament de la Unió Europea, ja que segons la qualitat del beneficiari i de l'objecte de les beques, com és la formació pràctica, aquestes accions subvencionables no afecten la competència, ni els intercanvis comercials entre els estats membres, i tampoc afavoreixen determinades empreses o produccions. Per tant, no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
Així mateix, d'acord amb el que estableix l'article 129.1 de la Llei 39/2015, d'1 d'octubre, del procediment administratiu comú de les administracions públiques aquesta ordre s'adequa als principis de necessitat, eficàcia, proporcionalitat, seguretat jurídica, transparència i eficàcia. Addicionalment, i en aplicació de l'article 14.3 de l'esmentada Llei 39/2015, d'1 d'octubre, s'estableix l'obligatorietat en la utilització dels mitjans electrònics en la tramitació d'aquestes beques, ja que les persones beneficiàries tenen titulació universitària superior amb accés i disponibilitat als mitjans electrònics necessaris.  
D'acord amb el que s'estableix preveu en l'article 2.3 del Decret 132/2009, de 4 de setembre, del Consell, pel qual es regula la concessió de beques, aquesta ordre es troba exclosa de l'àmbit d'aplicació d'aquest, ja que es tracta de beques dirigides al foment de la investigació científica i el desenvolupament tecnològic en el sector agroalimentari valencià que persegueixen la generació de coneixement amb alts estàndards de qualitat, que incrementen l'excel·lència i la competitivitat científica de la Comunitat Valenciana; i, per tant, s'ajusten en el seu disseny i forma de provisió a les especificitats de l'activitat investigadora i es dona un nou impuls a la generació de capital humà altament qualificat i competitiu.  
Per això, d'acord amb el que disposen els articles 28.e i 43 de la Llei 5/1983, de 30 de desembre, de la Generalitat, del Consell, els articles 160.2b i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i la Llei 38/2003, de 17 de novembre, general de subvencions, vistos els informes preceptius emesos, l'informe de l'Advocacia General de la Generalitat i de la Intervenció Delegada, havent-se efectuat el tràmit d'audiència, oït el Consell Jurídic Consultiu de la Comunitat Valenciana,  
  
  
DISPOSE  
  
CAPÍTOL I  
Objecte i requisits de les beques  
  
Article 1. Objecte de les beques  
1. La present ordre té per objecte regular les bases que regiran la concessió de beques per a la formació i especialització en l'IVIA de persones amb titulació universitària superior, en les matèries d'investigació i transferència de tecnologia del sector agrari i ramader de la Comunitat Valenciana.  
2. La convocatòria d'aquestes beques es realitzarà en règim de concurrència competitiva, d'acord amb les bases que s'aproven en la present ordre, sota els principis de publicitat, transparència, objectivitat, igualtat i no discriminació.  
3. Les convocatòries per a la concessió i desenvolupament de beques s'ajustaran al que es disposa en la normativa bàsica aplicable en matèria de subvencions, procediment administratiu i administració electrònica.  
  
Article 2. Persones beneficiàries  
1. Per a sol·licitar la beca serà necessari complir els següents requisits en el moment de finalització del termini de presentació de sol·licituds:  
a) Tindre la nacionalitat espanyola o ser nacional d'un estat membre de la Unió Europea. Els qui aspiren a l'obtenció d'aquesta i no tinguen la nacionalitat espanyola, hauran d'acreditar coneixements suficients en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.  
  
b) No ser major de 35 anys.  
c) Estar en possessió del títol oficial universitari que s'especifique en la convocatòria, i, si és el cas, dels requisits específics que s'exigisquen, expedit o homologat per les autoritats espanyoles corresponents, sense que hagen transcorregut més de cinc anys des de la finalització dels estudis conduents a l'obtenció d'aquest títol.  
d) En l'expedient acadèmic, haver aconseguit una qualificació equivalent a una nota mitjana ponderada superior a 7 punts.  
e) No haver sigut persona beneficiària de beques de pràctiques professionals en la Generalitat Valenciana o una altra administració pública per un període igual o superior a 24 mesos.  
f) No trobar-se incurs en les prohibicions per a obtindre la condició de persona beneficiària, establides en l'article 13 de la Llei 38/2003, de 17 de novembre, general de subvencions.  
g) No patir malaltia o discapacitat que impedisca el compliment de les obligacions inherents a la concessió de la beca i el normal desenvolupament de les pràctiques professionals. Les persones amb discapacitat en les quals no concórrega aquest impediment podran al·legar la seua condició a l'efecte de dirimir el possible empat que puga produir-se en els termes recollits en l'article 9 d'aquesta ordre.  
2. No podran optar a una beca els qui en el moment de publicar-se la convocatòria ja gaudisquen d'una beca de pràctiques professionals en la Generalitat, excepte que queden menys de dos mesos per a l'acabament.  
  
3. Límit de participació  
a) En cada convocatòria, cada aspirant podrà sol·licitar un màxim de tres beques. Les beques són incompatibles entre si, és a dir, la concessió d'una d'aquestes impossibilita la concessió d'una altra o unes altres, independentment de la puntuació obtinguda amb el barem.  
b) Qui presente candidatura a més d'una beca especificarà l'ordre de prioritat d'elecció en el formulari de sol·licitud, que serà aplicat automàticament en el cas de correspondre-li més d'una beca, d'acord amb el barem, i suposarà la renúncia a les altres.  
  
  
CAPÍTOL II  
Òrgans competents i procediment de concessió  
  
Article 3. Convocatòria  
1. Les beques es convocaran per resolució de la persona titular de la Presidència de l'IVIA, que recollirà, almenys, els aspectes establits en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i es determinaran el nombre de beques, modalitat, quantia, centre d'investigació i municipi on es desenvoluparà cadascuna.  
Aquesta convocatòria es publicarà en la Base de Dades Nacional de Subvencions, d'acord amb el procediment establit en l'article 20 de la Llei 38/2003, de 17 de novembre, general de subvencions, així com un extracte d'aquesta en el Diari Oficial de la Generalitat Valenciana.  
2. En el cas que les beques estiguen cofinançades per fons europeus, en concret del Fons Social Europeu, es farà constar aquesta circumstància en la convocatòria.  
  
Article 4. Ordenació i instrucció del procediment  
L'ordenació i instrucció del procediment correspondrà a l'Institut Valencià d'Investigacions Agràries que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals s'ha de dictar resolució.  
  
Article 5. Sol·licituds  
1. Les persones sol·licitants presentaran exclusivament per via electrònica la sol·licitud i el currículum, segons models normalitzats que estaran accessibles en la seu electrònica de la Generalitat https://sede.gva.es, en el termini que determine cada convocatòria, comptador a partir de l'endemà de la publicació en el Diari Oficial de la Generalitat Valenciana.  
Per a poder realitzar la presentació electrònica, la persona sol·licitant haurà de disposar d'algun dels sistemes de signatura electrònica admesos en la seu de la Generalitat: https://sede.gva.es.  
La presentació de la sol·licitud en el registre electrònic es podrà acreditar mitjançant el rebut expedit per aquest de manera automàtica. A l'efecte del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. Només seran admeses les sol·licituds que hagen sigut registrades en el registre electrònic de la Generalitat abans de les 24.00 hores de l'últim dia de termini de presentació (hora oficial peninsular espanyola).  
  
En el cas que alguna persona presente la seua sol·licitud de forma presencial, se la requerirà perquè l'esmene a través de la seua presentació electrònica. A aquests efectes, es considerarà com a data de presentació de la sol·licitud aquella en la qual haja sigut realitzada l'esmena.  
2. Mitjançant la presentació de la sol·licitud la persona sol·licitant manifesta sota la seua responsabilitat que totes les dades recollides en aquesta i en la documentació que s'adjunta són verídiques i que es troba en possessió de la documentació que així ho acredita, i queda a la disposició de la Generalitat per a la comprovació, control i inspecció posterior que s'estimen oportuns.  
D'acord amb el que es disposa en l'article 69.4 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no presentació davant l'Administració competent de la declaració responsable, la documentació que siga, si escau, requerida per a acreditar el compliment del que s'ha declarat, o la comunicació, determinarà la impossibilitat de continuar amb l'exercici del dret o activitat afectada des del moment en què es tinga constància de tals fets, sense perjudici de les responsabilitats penals, civils o administratives al fet que pertocara.  
3. D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant o, si escau, del seu representant legal i d'estar al corrent del compliment de les seues obligacions tributàries i davant de la Seguretat Social. En el cas que el sol·licitant s'opose al fet que l'òrgan gestor obtinga directament aquesta informació haurà d'indicar-ho expressament en el formulari i quedarà obligat a aportar els documents acreditatius corresponents.  
4. En el cas que la sol·licitud no tinga els requisits exigits o no s'hi adjunten els documents preceptius, es requerirà l'interessat perquè, en un termini de 10 dies, esmene la falta o adjunte els documents de conformitat amb l'article 68 de la Llei 39/2015, d'1 d'octubre, del procediment administratiu comú de les administracions públiques, amb la indicació que si així no ho fera, es considerarà que ha desistit de la seua petició, amb la resolució prèvia que haurà de ser dictada en els termes previstos en l'article 21 apartat 1r de la Llei 39/2015, d'1 d'octubre, del procediment administratiu comú de les administracions públiques.  
  
5. La presentació de la sol·licitud per a optar a les beques implicarà l'acceptació per la persona sol·licitant de les bases per la qual es regisca la convocatòria.  
  
Article 6. Acreditació dels mèrits  
1. Amb la finalitat de reduir càrregues administratives, amb la sol·licitud i el currículum no s'adjuntarà cap documentació.  
2. Quan es faça públic el resultat de la baremació inicial dels mèrits detallats en el currículum, les cinc primeres candidatures de cada beca convocada i ordre decreixent de puntuació hauran de presentar la documentació acreditativa dels esmentats mèrits, en un termini de 10 dies hàbils. Si la documentació presentada no complira els requisits indicats en la convocatòria o no foren aportats alguns dels documents exigits, es requeriran les persones interessades perquè - en el termini màxim improrrogable de 10 dies hàbils - esmenen o adjunten els documents preceptius, amb indicació que si així no ho feren, es considerarà que han desistit de la seua sol·licitud amb la resolució prèvia dictada a aquest efecte, de conformitat amb l'article 68 i concordants de la Llei 39/2015, d'1 d'octubre, del procediment administratiu comú de les administracions públiques.  
3. Els mèrits no suficientment acreditats no seran tinguts en compte a l'efecte de la seua valoració. El compliment dels mèrits s'entendrà referit a la data de finalització del termini de presentació de sol·licituds.  
  
4. Si després de l'acreditació dels mèrits poguera desprendre's que alguna de les persones sol·licitants no posseeix la totalitat dels requisits exigits, la comissió avaluadora la requerirà perquè n'acredite el compliment. En cas que no foren acreditats en el termini que s'establisca en el requeriment, quedarà exclosa del procés, amb indicació de les inexactituds o falsedats formulades per la persona sol·licitant.  
  
  
Article 7. Comissió avaluadora  
1. Per a l'examen de les sol·licituds es constituirà una comissió avaluadora ?nomenada per l'òrgan convocant en cada convocatòria- integrada per les persones següents que hauran de tindre la condició de funcionaris públics:  
a) President/a: la persona que tinga la direcció de l'IVIA o en qui aquesta delegue.  
b) Vocals: almenys dues persones amb categoria de personal investigador o tècnic del centre d'investigació, o persona en qui deleguen.  
  
c) Secretaria: una persona funcionària de la Secretaria Jurídica Administrativa de l'IVIA, amb veu i sense vot.  
2. La comissió avaluadora té com a funcions la comprovació dels mèrits al·legats en la baremació de les sol·licituds que es presenten aplicant els criteris d'avaluació establits, l'elaboració de les llistes provisionals i l'elaboració de la proposta de resolució que contindrà la relació de persones beneficiàries i una borsa de reserva per a cobrir les possibles vacants.  
3. El funcionament de la comissió avaluadora s'ajustarà a les previsions de la normativa reguladora del règim jurídic dels òrgans col·legiats, establida en els articles 15 i següents de la Llei 40/2015, d'1 d'octubre, de règim jurídic del sector públic. Adoptarà els seus acords per majoria simple i estendrà acta de les sessions realitzades i dels acords adoptats.  
4. La comissió avaluadora s'ajustaran als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva de dones i homes.  
  
  
Article 8. Barem per a l'avaluació dels mèrits  
1. Els mèrits de les persones candidates es valoraran d'acord amb els criteris següents, que permetran arribar a un màxim de 30 punts:  
  
a) Expedient acadèmic: en aquest apartat la valoració màxima serà de 22 punts, atorgats d'acord amb els criteris següents:  
a.1) Nota mitjana de l'expedient: a partir de la nota mitjana ponderada, que s'obtindrà de la manera següent, donant lloc a una puntuació entre 0 i 10 punts, sense perjudici del que estableix l'article 2.1.d:  
Valoració de l'apartat= (5 \* nota mitjana ponderada - 20) / 3  
a.2) Adequació dels estudis realitzats a l'objecte de la beca  
Les persones candidates indicaran totes les assignatures cursades i els crèdits corresponents a cadascuna d'aquestes, que es corresponguen amb els continguts de les beques que sol·liciten i que les justifiquen que estan dotades de coneixements suficients per a accedir a una especialització. Aquest apartat es valorarà com a 0 si el nombre de crèdits acumulat en aquestes assignatures no supera el 10 % del total de crèdits de l'expedient i podrà arribar fins a 10 punts de la manera següent:  
- Nota mitjana ponderada en l'escala 0-10 en aquestes assignatures, multiplicada per 0,5, la qual cosa suposarà entre 0 i 5 punts  
- Percentatge de crèdits relacionats amb l'objecte de la beca respecte al total de crèdits de l'expedient, la qual cosa, segons valor del percentatge suposarà entre 0 i 5 punts de la manera següent:  
- 1 punt quan el percentatge siga major del 10 % i menor o igual al 15 %  
- 2 punts quan el percentatge siga major del 15 % i menor o igual al 20 %  
- 3 punts quan el percentatge siga major del 20 % i menor o igual al 25 %  
- 4 punts quan el percentatge siga major del 25 % i menor o igual al 30 %  
- 5 punts quan supere el 30 %  
a.3) Altres títols acadèmics oficials que no constituïsquen un requisit per a la concessió ni siguen imprescindibles per a complir els requisits de la convocatòria, fins a un màxim de 2 punts, d'acord amb la puntuació següent:  
Doctorat: 2 punts  
Llicenciatura o títol de grau: 1 punt  
Diplomatura o enginyeria tècnica: 0,5 punts  
Màster de postgrau universitari: 0,50 punts  
b) Coneixement del valencià: la puntuació màxima que es podrà obtindre en aquest apartat serà d'1,50 punts.  
Només es valoraran els certificats expedits o homologats per la Junta Qualificadora de Coneixements de Valencià, d'acord amb l'escala següent o el seu equivalent d'acord amb el Marc Europeu Comú de Referència per a les Llengües.  
Es puntuarà exclusivament el nivell més alt acreditat a partir del nivell B1 d'acord amb els valors següents:  
Certificat de nivell B1 de coneixements del valencià: 0,25 punts  
Certificat de nivell B2 de coneixements del valencià: 0,50 punts  
Certificat de nivell C1 de coneixements del valencià: 1 punt  
Certificat de nivell C2 de coneixements del valencià: 1,50 punts  
c) Coneixements d'anglés i d'altres idiomes de la Unió Europea: la puntuació màxima que es podrà obtindre en aquest apartat serà d'1 punt.  
  
Es valorarà cada nivell superat, d'acord amb el Marc Europeu Comú de Referència per a les Llengües, A-1, A-2, B-1, B-2, C-1, C-2 d'acord amb l'escala següent:  
Es valorarà amb 0,25 punts cada nivell d'anglés superior a l'A2, és a dir, els nivells B1, B2, C1 i C2, d'acord amb el Marc Europeu Comú de Referència per a les Llengües.  
Es valorarà amb 0,10 punts cada nivell superior a l'A2 d'altres idiomes europeus, d'acord amb el Marc Europeu Comú de Referència per a les Llengües.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat, de conformitat amb el que s'estableix en el Decret 61/2013, de 17 de maig, del Consell, pel qual s'estableix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres.  
En el cas que el coneixement d'un idioma s'acredite per un títol universitari o de qualsevol altre ensenyament reglat conduent a l'obtenció de qualsevol de les titulacions necessàries per a les beques i hagen sigut valorats en l'apartat A.2, no es podrà computar també en aquest apartat. En cap cas es puntuaran en aquest subapartat cap altre mèrit valorat en l'apartat B.  
d) Coneixements addicionals. La valoració màxima que es podrà obtindre en aquest apartat serà de 4 punts, d'acord amb els criteris de valoració següents:  
d.1) Experiència laboral relacionada directament amb l'objecte de la beca, fins a 2 punts. Es computarà 0,10 punts per cada mes complet treballat en la mateixa categoria professional a la qual es refereix la beca o 0,05 punts per cada mes complet treballat si és en una categoria professional inferior, sempre que estiga directament relacionada amb l'objecte de la beca. En el cas de contractes de treball amb jornada parcial, es computaran proporcionalment respecte a la jornada completa.  
d.2) Cursos de formació: es valoraran els cursos de formació i perfeccionament relacionats amb l'objecte de la beca, de durada igual o superior a 15 hores que hagen sigut cursats per la persona candidata, així com els cursos impartits superiors a 1 hora, fins a un màxim de 2 punts. Els cursos rebuts es valoraran segons l'escala següent:  
  
De 200 o més hores, 1,5 punts.  
De 100 a 199 hores, 1,0 punts.  
De 50 a 99 hores, 0,50 punts.  
De 15 a 49 hores, 0,25 punts.  
Els cursos impartits puntuaran de la següent manera:  
De 20 o més hores, 1,5 punts.  
D'11 a 19 hores, 1,0 punts.  
De 5 a 10 hores, 0,50 punts.  
D'1 a 4 hores, 0,25 punts.  
Els centres de formació que impartisquen aquests cursos han de ser organismes oficials o centres reconeguts. Els cursos rebuts o impartits es valoraran per una sola vegada, amb independència d'haver cursat o impartit successives edicions del mateix curs. En cap cas es puntuaran en el present subapartat ni en l'apartat C els cursos de valencià i d'idiomes. Tampoc es puntuaran en aquest subapartat els cursos conduents a l'obtenció d'algun dels títols al·legats com a mèrit en l'apartat A.2  
  
e) Altres mèrits. Es valoraran, amb un màxim d'1,5 punts, la publicació d'articles especialitzats en revistes d'àmbit autonòmic, nacional o internacional, així com de llibres monogràfics, sempre que es tracte d'articles o llibres relacionats directament amb l'objecte de les beques convocades, computada de la manera següent:  
Llibres: 1,0 punts.  
Capítols de llibres: 0,25 punts  
Articles científics: 0,25 punts  
Articles de divulgació tècnica: 0,10 punts  
2. El resultat de les sumes parcials de cadascun dels apartats anteriors d'aquest barem donarà la puntuació final del procés de selecció.  
  
3. En cas d'empat es resoldrà, per aquest ordre, a favor de les persones que en el moment de presentació de les sol·licituds hagen acreditat: el reconeixement per l'òrgan competent de tindre certificat de discapacitat, ser víctima de violència de gènere o ser víctima d'accions terroristes.  
La resta de supòsits d'empat es resoldran a favor de les persones que presenten millor expedient acadèmic. Si persisteix l'empat, es resoldrà a favor de qui tinga millor puntuació en la resta dels apartats del currículum, seguint el mateix ordre que es recull en el barem de referència.  
  
4. En tot cas, les persones sol·licitants quedaran incloses, per ordre decreixent de puntuació en la borsa de reserva regulada en l'article 15.  
  
  
Article 9. Procés de selecció  
1. Dins dels 30 dies següents a l'acabament del termini de presentació de sol·licituds, la comissió avaluadora es reunirà amb la finalitat d'elaborar una relació d'aspirants que s'ordenarà, d'acord amb la puntuació obtinguda en l'autobaremació, una vegada revisada i adequada als mèrits requerits en aquests bases.  
2. La comissió avaluadora publicarà la llista provisional d'admesos i exclosos, amb indicació de les causes que han motivat l'exclusió i en ordre decreixent de puntuacions, durant deu dies perquè es puguen portar a terme les al·legacions oportunes. Seguidament, i en el termini de 10 dies, es publicaran les llistes definitives, i les persones candidates presentaran la documentació acreditativa dels mèrits, segons determina l'article 6.2. Transcorregut el termini, la comissió avaluadora publicarà la llista definitiva del procés de selecció.  
  
3. En el termini de 10 dies des de la data de publicació de la llista definitiva, la comissió avaluadora elaborarà una proposta motivada de resolució, que contindrà la relació de persones beneficiàries de les beques i les borses de reserva, tal com es desenvolupen en l'article 15. Així mateix, s'inclourà una relació dels aspirants les sol·licituds dels quals han sigut desestimades, indicant les causes que hagen motivat la seua denegació.  
4. Les publicacions de relacions i llistes s'efectuaran en la seu electrònica de l'IVIA www.ivia.gva.es  
  
Article 10. Resolució i notificació  
1. La resolució motivada de concessió de les beques la dictarà, d'acord amb la proposta elevada per la comissió avaluadora, la persona titular de la Presidència de l'IVIA i es publicarà en el Diari Oficial de la Generalitat Valenciana, amb expressió de les bases, convocatòria, programa i crèdit pressupostari al que s'imputen les beques atorgades, i les llistes definitives del procés de selecció que inclouran les persones beneficiàries, les borses de reserva i les persones candidates la sol·licitud de les quals es desestima. A més, la resolució especificarà el termini en el qual la persona beneficiària ha d'incorporar-se al centre d'investigació en el qual ha de realitzar les tasques pròpies de la beca.  
2. La publicació de la resolució farà efecte de notificació, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques.  
  
3. El termini màxim per a dictar i notificar la resolució serà de tres mesos, comptadors des de la data de publicació de cada convocatòria en el Diari Oficial de la Generalitat Valenciana, sense perjudici de la possibilitat d'ampliar els terminis prevista en la Llei 39/2015, d'1 d'octubre, del procediment administratiu comú de les administracions públiques. Conclòs aquest termini, sense haver-se dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
4. La resolució que es dicte posa fi a la via administrativa i en contra ella podrà interposar-se, potestativament, recurs de reposició davant l'òrgan que la va dictar, en el termini d'un mes de conformitat amb l'article 123 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu conformement a la Llei 29/1998, de 13 de juliol, reguladora de la jurisdicció contenciosa administrativa, sense perjudici de la interposició de qualsevol altre recurs que estimen pertinent.  
  
Article 11. Concessió deserta  
L'òrgan concedent, a proposta de la comissió avaluadora, podrà declarar deserta la concessió d'aquelles beques convocades que, d'acord amb el procediment de selecció, s'hagueren d'atorgar a una persona candidata que no arribe a una puntuació total mínima de 18 punts.  
  
  
CAPÍTOL III  
Condicions de gaudi de les beques  
  
Article 12. Durada de les beques  
1. El període de durada de la beca començarà el dia que s'indique en la resolució de concessió i tindrà una durada de 12 mesos, sempre que hi haja crèdit adequat i suficient.  
2. El període de durada de la beca podrà prorrogar-se, sense necessitat d'una nova convocatòria, fins a un màxim de 24 mesos addicionals, sempre que hi haja la disponibilitat pressupostària corresponent i el desenvolupament de l'activitat que s'estiga efectuant així ho requerisca o aconselle.  
3. En els supòsits en què, per raó de part, adopció o acolliment, o ingrés hospitalari, així com en els altres supòsits previstos en la legislació laboral i de Seguretat Social, s'interrompa el període de durada establit, la persona beneficiària continuarà meritant i percebent l'import de la beca atorgada. Aquest període no computarà a l'efecte de la durada de la beca, que es reprendrà a la finalització d'aquest.  
  
  
Article 13. Obligacions i drets de les persones beneficiàries  
1. Les persones beneficiàries de les beques hauran de:  
a) Incorporar-se al centre d'investigació assignat, en el termini que s'indique en la resolució de concessió.  
La no-incorporació injustificada en la data indicada s'interpretarà com una renúncia a la beca concedida.  
b) Realitzar l'activitat que ha motivat la concessió de la beca durant tot el període de gaudi d'aquesta, d'acord amb les directrius de la persona que exercisca la direcció tècnica de cadascuna de les persones beneficiàries de les beques.  
c) Estar al corrent en el compliment de les seues obligacions tributàries i davant la Seguretat Social amb anterioritat a dictar-se la proposta de resolució de concessió de les beques, de conformitat amb el que estableix l'article 14.1.e de la Llei 38/2003, de 17 de novembre, general de subvencions, i complir les altres obligacions que s'estableixen en aqueix article 14, així com les que es deriven de la resta de normativa en vigor que s'aplique en matèria de subvencions, i les que es deriven del conjunt de les bases d'aquesta ordre.  
d) Guardar el degut secret i confidencialitat dels assumptes en què intervinga.  
e) Les persones beneficiàries no poden publicar cap article, ni remetre cap comunicació a qualsevol entitat o organisme, sobre matèries relacionades amb la seua beca o a l'activitat del centre d'investigació, sense autorització prèvia de l'IVIA. En el cas que hi haja autorització, s'haurà de fer constar expressament en la publicació que l'activitat s'ha realitzat mitjançant una beca de l'IVIA.  
f) Aportar en el termini de 10 dies hàbils següents a la publicació de la resolució de la concessió en el Diari Oficial de la Generalitat Valenciana, degudament emplenat i subscrit per la persona beneficiària, l'imprés de domiciliació bancària segons model normalitzat, en el qual constarà el número de compte en el qual es rebran les transferències mensuals.  
2. Les persones beneficiàries estaran obligades a exercir les tasques amb l'horari que s'especifique en la resolució de concessió, que serà com a màxim el legalment vigent en el centre de treball, durant tot el període de gaudi d'aquesta, d'acord amb les directrius que li proporcione la persona que exercisca la funció de tutor o tutora.  
Les persones beneficiàries gaudiran de les vacances anuals en igualtat de condicions a les del personal de l'IVIA.  
3. A la finalització del període de durada de les beques, i en el termini màxim de 30 dies, les persones beneficiàries hauran d'entregar una memòria sobre les activitats realitzades i els coneixements adquirits i la seua valoració.  
4. Finalitzat el període de gaudi de la beca i entregada la memòria, amb l'informe favorable prèvia del tutor o tutora, s'expedirà un certificat d'aptitud i aprofitament.  
5. La condició de persona beneficiària d'una beca no genera cap relació laboral ni administrativa amb la Generalitat i les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
6. En acceptar les bases de la present ordre, les persones beneficiàries de les beques que puguen concedir-se cedeixen, gratuïtament i de forma indefinida, els resultats que s'obtinguen com a conseqüència del desenvolupament de les activitats exercides en virtut de les beques esmentades, així com la memòria final que presenten i l'IVIA es reserva el dret a publicar-les i utilitzar-les.  
  
Article 14. Obligacions de l'òrgan concedent  
1. Amb relació a les persones beneficiàries, l'IVIA se obliga a:  
a) Proporcionar el suport necessari, així com facilitar la utilització dels mitjans, instruments i equips que siguen necessaris per al normal desenvolupament de la seua activitat.  
b) Designar un tutor o tutora per a la coordinació orientació i direcció tècnica de l'activitat que hagen d'exercir.  
La persona que exercisca la tutoria assignarà les funcions a realitzar durant les pràctiques professionals, realitzarà el seu seguiment i prestarà el suport necessari, resoldrà els dubtes que puguen sorgir i avaluarà l'aprofitament obtingut per les persones beneficiàries.  
c) Vetlar pel desenvolupament adequat del programa de formació.  
d) Expedir el certificat d'aptitud i aprofitament corresponent a favor de la persona beneficiària, després de la finalització del termini de la beca i després de l'informe favorable del tutor o tutora.  
e) En el cas que la convocatòria de les ajudes siga cofinançada per fons europeus l'òrgan concedent estarà subjecte a les normes d'informació i publicitat establides en la normativa comunitària reguladora de les intervencions finançades a càrrec dels fons estructurals.  
  
f) Conservació de la documentació justificativa segons el que es disposa en la normativa reguladora de les intervencions finançades a càrrec dels fons estructurals.  
2. La comprovació de la realització de l'activitat es realitzarà mitjançant els certificats mensuals d'aprofitament expedits per la persona que exercisca la tutoria i la memòria final de la persona beneficiària.  
  
  
Article 15. Borses de reserva  
1. Per a cada beca es constituirà una borsa de reserva prioritzada per ordre decreixent de puntuació.  
2. Tindran dret a estar incloses en la borsa de reserva d'una beca totes les persones aspirants que no hagen resultat adjudicatàries d'aquesta i hagen superat els 15 punts en la baremació. De manera excepcional, i només en el cas que no hi haja persones candidates que hagen superat els 15 punts, i a proposta de la comissió avaluadora, podran incloure's persones que hagen superat els 12 punts.  
3. En el supòsit que es produïsquen vacants durant el període de gaudi d'una beca, a causa de renúncies, abandons, incompliments d'obligacions o qualsevol altra incidència, es podrà concedir una nova beca, per la resta del període màxim del seu gaudi, entre les persones integrants de la borsa segons l'ordre prioritzat d'aquesta. Si la vacant es produïra una vegada transcorreguda la meitat del període de durada de la beca, aquesta podria declarar-se deserta.  
4. La condició d'integrant de la borsa de reserva no generarà, en cap moment, cap relació laboral amb la Generalitat, ni compromís d'accedir a la condició de becari.  
Article 16. Incompatibilitats  
L'obtenció d'una beca de l'IVIA serà incompatible amb l'exercici de qualsevol altra beca o ajuda, així com la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenvolupament d'aquesta.  
  
Article 17. Quantia, comprovació, justificació i pagament de les beques  
1. Les dotacions brutes anuals de les beques vindran determinades en el corresponent pressupost anual de l'IVIA. La dotació econòmica inicial de cadascuna de les beques s'especificarà en la mateixa convocatòria.  
En el cas de finançament a través de fons europeus, la convocatòria determinarà el barem estàndard de costos unitaris (BECU) a aplicar segons el que es disposa en el reglament comunitari que resulte d'aplicació.  
Les resolucions de convocatòria fixaran la quantia anual individualitzada per al període previst de durada, dins de les disponibilitats pressupostàries i amb subjecció a les lleis i reglaments aplicables.  
2. L'import s'abonarà mensualment, amb el certificat previ d'un satisfactori nivell de dedicació i aprofitament. El certificat serà expedit per la persona que exercisca la tutoria de la persona beneficiària, sense perjudici de l'obligatorietat de realitzar l'informe anual al qual es refereix l'apartat següent.  
Sobre aquest import s'ha de realitzar la retenció corresponent, a compte de l'Impost sobre la Renda de les Persones Físiques, així com la cotització corresponent a la Seguretat Social en els termes que estableix el Reial decret 1493/2011, de 24 d'octubre, i les altres que, si escau, pogueren correspondre.  
3. De conformitat amb el que es disposa en el Reial decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, la persona beneficiària quedarà assimilada com a treballador o treballadora per compte d'altri a l'efecte de la seua inclusió en el Règim General de la Seguretat Social. La sol·licitud de l'alta en el Règim General de la Seguretat Social serà efectuada per l'IVIA amb efectes del dia d'incorporació de la persona beneficiària.  
4. Quan les beques siguen cofinançades per fons europeus, en concret, el Fons Social Europeu, els sol·licitants que finalment siguen beneficiaris de la beca apareixeran en la llista pública prevista en l'article 7, apartat 2, lletra d, del Reglament (CE) 1828/2006, de la Comissió, de 8 de desembre de 2006.  
5. En el cas que, concedida la beca, algun període de desenvolupament de les pràctiques no es realitze durant un mes complet i implique una meritació econòmica a favor de la persona beneficiària inferior al corresponent a un mes natural, la prestació econòmica serà proporcional a aquest període. En aquests supòsits es garantirà, en tot cas, el dret d'audiència de la persona interessada.  
  
Article 18. Renúncia  
La renúncia a les beques suposarà la pèrdua de tots els drets inherents a aquests i, per tant, el seu import deixarà de percebre's a partir d'aqueix moment.  
  
Article 19. Reintegrament  
En els supòsits previstos en l'article 37 de la Llei 38/2003, de 17 de novembre, general de subvencions, així com en els casos que s'enumeren a continuació, serà procedent el reintegrament de la quantitat percebuda i l'exigència de l'interés de demora corresponent, des del moment del pagament de la beca fins a la data en què s'acorde la idoneïtat del reintegrament:  
a) Quan es destine la quantitat percebuda a altres finalitats diferents a la finalitat de la beca  
b) Quan s'incórrega en algun dels casos d'incompatibilitat amb la beca expressament previstos en aquesta ordre. En la tramitació del procediment de reintegrament es garantirà, en tot cas, el dret d'audiència a la persona interessada.  
  
  
DISPOSICIONS ADDICIONALS  
  
Primera. Normativa d'aplicació  
La present ordre es dicta en desplegament del que es disposa la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en els preceptes bàsics de la Llei 38/2003, de 17 de novembre, general de subvencions i del reglament que la desenvolupa, aprovat per Reial decret 887/2006, de 21 de juliol.  
  
Així mateix, i quant als supòsits de cofinançament pel Fons Social Europeu, la present ordre queda subjecta a les normes reguladores de les intervencions finançades a càrrec dels fons estructurals.  
  
  
Segona. No-incidència pressupostària  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
Tercera. Protecció de dades  
Les dades personals de totes les persones interessades, recollides durant el transcurs del procediment derivat de les convocatòries de les beques, seran incloses en un fitxer automatitzat, en els termes i condicions que es recullen en la Llei orgànica 15/1999, de 13 de desembre, de protecció de dades de caràcter personal, així com en el Reial decret 1720/2007, de 21 de desembre, pel qual s'aprova el reglament de desenvolupament de la citada llei orgànica, i en l'Ordre 3/2011, de 8 de novembre, de la Conselleria d'Hisenda i Administració pública, per la qual es crea un fitxer de dades de caràcter personal denominat beques de pràctiques professionals de la Generalitat.  
  
Quarta. Facultats d'interpretació  
La direcció de l'IVIA queda facultada per a resoldre els dubtes i els conflictes que pogueren plantejar les persones beneficiàries en l'exercici de les seues funcions o la unitat administrativa que les tutele, després de vist l'expedient contradictori, i amb plena subjecció al que es disposa en aquesta ordre.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es disposa en aquesta ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 16 de juliol de 2018  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO


Còpia Permalink ELI